
     Forord
    
   

   
    Hensikten med denne boken er først og fremst å gi studenter, barnevernsarbeidere og andre interesserte en helhetlig og detaljert tilnærming til samværstematikk. Boken er ikke uttømmende, og andre perspektiver enn de som er vist til, kan også være nyttige i arbeidet. Vi håper at leserne får et utvidet perspektiv på samværsspørsmål gjennom å lese boken.
   

   
    Ut fra ulike roller i arbeidslivet innenfor samværsspørsmål, som saksbehandler, tilsynsperson, sakkyndig utreder, fagkyndig medlem av fylkesnemnda og behandler i BUP, har vi begge arbeidet med utfordrende problemstillinger knyttet til samvær. En av problemstillingene har vært å finne kjernen i en god samværsvurdering og hvordan vi kan forstå barnets behov knyttet til samvær. Hva er barnets beste? Begge forfattere tok med seg denne tematikken inn i videreutdanningen i sped- og småbarns psykiske helse på RBUP Øst og Sør, hvor vi skrev eksamensoppgaver og underviste om temaet.
   

   
    Boken er delvis støttet gjennom et stipend fra Fagbokforlaget i 2019. Etter at vi fikk stipendet, er temaet samvær blitt enda mer sentralt i fagfeltet, og foreldres behov og situasjon er også løftet frem i større grad enn tidligere. Dette har gjort prosessen både utfordrende, krevende, givende og veldig lærerik.
   

   
    Vi vil først takke foreldre og barn vi har fått følge opp på samvær, i terapi, i samtaler og utredning. Dere har gitt oss tillit i form av å dele historier, orke å stå i krevende veiledningsforløp, og ikke minst vise oss smerten i det å ha mistet sitt barn. Uten disse verdifulle erfaringene ville ikke denne praksisnære boken blitt skrevet.
   

   
    En stor takk til de fosterforeldrene vi har veiledet, intervjuet, fulgt opp over år og til fosterforeldre som har vært til stede på samvær med oss som tilsynspersoner. Tilliten dere har vist oss, har gitt oss verdifulle perspektiver inn i denne boken.
   

   
    Takk til arbeidsplassene Nittedal barneverntjeneste, det interkommunale ressursteamet i Fet, Aurskog-Høland og Sørum, Ressurs- og familieteamet i Lillestrøm kommune, Høgskolen i Innlandet, RBUP Øst og Sør, samt Stiftelsen Fyrlykta. Dere alle har gjort oss til bedre klinikere innenfor samvær og oppfølging av foreldre etter omsorgsovertakelse.
   

   
    Takk til barnevernspedagog og illustratør Lisa Fjærvollsand Lie. Du tok utfordringen med å formidle samværets kompleksitet. Dine 15 år i feltet gjorde at du raskt forstod!
   

   
    Takk også til Fagbokforlaget og spesielt Ellen Aspelund for all støtte, veiledning og oppmuntring underveis. Takk for veiledende kommentarer fra Geir-Kjell Andersland, Cecilie Skagemo og Tina Gerdts-Andersen.
   

   
    Sist, men ikke minst må vi sende en stor takk til de forståelsesfulle og tålmodige familiene våre, som helg etter helg har sett oss skrive på boken.
   

   
    Lillestrøm, oktober 2022
   

   
    
     Eli Wenche Andersen
    
    og
    
     Anne-Malin Granerud

